Na osnovu člana 14 stav 1 Zakona o komunalnim djelatnostima ("Službeni list Crne Gore", br. 55/16, 66/19, 140/22 i 84/24) i člana 54 stav 1 tačka 2 Statuta Glavnog grada (“Službeni list CG - Opštinski propisi”, broj 8/19, 20/21 i 49/22), Skupština Glavnog grada Podgorice, na sjednici održanoj \_\_\_\_\_\_ 2025. godine, d o n i j e l a je –

ODLUKU

o javnom vodosnabdijevanju na teritoriji Glavnog grada

I. OPŠTE ODREDBE

Član 1

Ovom Odlukom propisuje se način i uslovi javnog vodosnabdijevanja grada Podgorice (u daljem tekstu:Glavni grad), upravljanje, korišćenje, održavanje i zaštita javnog vodovoda i druga pitanja od značaja za javno vodosnabdijevanje (u daljem tekstu:vodosnabdijevanje).

Član 2

Izrazi koji se u ovoj odluci upotrebljavaju za fizička lica u muškom rodu podrazumijevaju iste takve izraze za fizička lica u ženskom rodu.

Član 3

Poslove javnog vodosnabdijevanja obavlja vršilac komunalne djelatnosti kome su posebnom odlukom Skupštine Glavnog grada povjereni ovi poslovi (u daljem tekstu: Vršilac komunalne djelatnosti) u skladu sa Zakonom o komunalnim djelatnostima (u daljem tekstu: Zakon) Pravilima o minimumu kvaliteta i obima poslova za obavljanje regulisanih komunalnih djelatnosti (u daljem tekstu: Pravila), ovom Odlukom i godišnjim programom obavljanja komunalne djelatnosti.

**Član 4**

Javni vodovod u smislu ove odluke čine:

 - izvorišta sa zaštitnim zonama: Mareza, Zagorič, Konik, Ćemovsko polje, Bioče i Vuksanlekići:

 - crpne stanice sa potrebnom elektromašinskom i drugom opremom;

 - uređaji za pripremu vode za piće;

 - primarna i sekundarna vodovodna mreža sa svim uređajima i objektima;

 - rezervoari;

 - priključci od uličnog cjevovoda do glavnog vodomjera, uključujući taj vodomjer i zatvarače ispred i iza vodomjera, i

 - sklonište za glavni vodomjer.

Član 5

Korisnik usluge javnog vodosnabdijevanja u smislu ove odluke je fizičko lice, pravno lice i preduzetnik čiji su objekti priključeni na javni vodovod na način i pod uslovima propisanim ovom odlukom (u daljem tekstu: korisnik).

Izuzetno od stava 1 ovog člana, korisnikom se smatra i drugo lice na koje je vlasnik nepokretnosti prenio obavezu plaćanja usluge vodosnabdijevanja, posebnim pravnim poslom koji je dostavio Vršiocu komunalne djelatnosti.

Član 6

Vršilac komunalne djelatnosti upravlja i održava objekte i uređaje javnog vodovoda iz člana 4 ove odluke.

Izuzetno od odredbe stava 1 ovog člana, sklonište za glavni vodomjer održava korisnik.

II. NAČIN I USLOVI PRUŽANJA USLUGA

Član 7

Vršilac komunalne djelatnosti je dužan da u redovnim uslovima, svim korisnicima isporučuje ispravnu vodu sa odgovarajućim pritiskom na mjestu spoja glavnog vodomjera sa javnim vodovodom, u skladu sa Pravilima i uslovima predviđenim posebnim propisom kojim se uređuju pitanja ispravnosti vode i tehničkim standardima u oblasti vodosnabdijevanja.

Ako raspoloživi pritisak u javnom vodosnadbijevanju nije dovoljan za potrebe korisnika, korisnik može da, o svom trošku, ugradi uređaj za povišenje pritiska u skladu sa Pravilima.

Član 8

Vršilac komunalne djelatnosti je dužan da zaključi ugovor sa licem čiji se objekat priključuje na javni vodovod ili se prijavljuje kao korisnik vodosnabdijevanja u skladu sa Zakonom.

Član 9

U slučaju neplaniranih ili neočekivanih poremećaja ili prekida u obavljanju komunalne djelatnosti javnog vodosnabijevanja i u slučaju planiranih ili očekivanih smetnji i prekida koji mogu nastati u pružanju komunalnih usluga javnog vodosnabijevanja, primjenjunjuju se odredbe propisane Zakonom.

U slučajevima iz stava 1 ovog člana Vršilac komunalne djelatnosti postupa u skladu i na način propisan sa Pravilima.

U slučaju neplaniranih ili neočekivanih poremećaja ili prekida u obavljanju komunalne djelatnosti javnog vodosnabijevanja Vršilac komunalne djelatnosti je dužan da vodu distribuira u skladu sa redom prvenstva utvrđen posebnim propisom.

Zabranjeno je svako neracionalno trošenje vode, posebno u vrijeme smanjenog obima vodosnadbijevanja (zalivanje bašte, poljoprivredne površine, pranje vozila, punjenje bazena i sl.).

Član 10

Vršilac komunalne djelatnosti može, u slučaju iznenadnog kvara na javnom vodovodu, bez prethodnog obavještenja da isključi sa javnog vodovoda pojedine korisnike, ali je dužno da odmah po isključenju obavijesti korisnike o razlogu i vremenu trajanja isključenja.

Član 11

Nadležna služba koja obavlja poslove zaštite ima pravo da za te potrebe koristi vodu sa protivpožarnog hidranta i drugog točećeg mjesta na javnom vodovodu, bez naknade.

Vršilac komunalne djelatnosti je dužan da mjesto na kojem se nalazi protivpožarni hidrant obilježi i obezbijedi.

Vršilac komunalne djelatnosti je dužan da nadležnoj službi iz stava 1 ovog člana dostavi spisak svih hidranata javnog vodovoda na uličnoj vodovodnoj mreži i da je obavijesti o svim promjenama u roku od sedam dana, od dana nastale promjene.

Član 12

Vršilac komunalne djelatnosti izvodi radove tekućeg i investicionog održavanja objekata i uređaja javnog vodovoda u skladu sa Zakonom.

Član 13

Unutrašnje vodovodne instalacije čine vodovodne cijevi, oprema i uređaji od zatvarača iza glavnog vodomjera do svih točećih uređaja u objektu i točeći uređaji, uključujući posebni vodomjer sa zatvaračem ispred i iza vodomjera, koji se nalazi u zajedničkom ili posebnom dijelu zgrade.

Korisnik je dužan da redovno održava unutrašnje vodovodne instalacije, osim posebnog vodomjera, koji se nalazi u zajedničkom ili posebnom dijelu zgrade.

Član 14

Službenom licu Vršioca komunalne djelatnosti sa službenom legitimacijom,ovlašćenjem ili posebnim pisanim nalogom, mora se dozvoliti pristup nepokretnosti, odnosno prostoriji u kojoj se nalaze instalacije, uređaji i potrošna mjesta spojena sa javnim vodovodom radi izvršenja određenih radova, kontrole,očitavanja vodomjera i sl.

Službeno lice Vršioca komunalne djelatnosti u slučaju iz stava 1 ovog člana je dužno da pokaže korisniku službenu legitimaciju, ovlašćenje ili nalog prije početka izvršenja radova, kontrole ili očitavanja vodomjera.

Član 15

Ako Vršilac komunalne djelatnosti uoči kvar na unutrašnjoj vovovodnoj instalaciji dužan je da postupi na način propisan Pravilima.

Član 16

Korisnik može o sopstvenom trošku tražiti pregled unutrašnjih vodovodnih instalacija.

O izvršenom pregledu instalacija, korisniku se dostavlja zapisnik.

Član 17

Pored zabrana propisanih Zakonom, zabranjeno je neovlašćeno koristiti vodu, a naročito vršiti:

 - zatvaranje ili otvaranje zatvarača na primarnoj ili sekundarnoj vodovodnoj mreži;

 - neovlašćeno izmještanje registrovanog vodomjera iz postojećeg skloništa;

 - neovlašćeno priključenje sa ili bez vodomjera, na javni vodovod;

 - korišćenje vode preko neregistrovanog priključka;

 - okretanje vodomjera suprotno od smjera za mjerenje potrošnje vode;

 - ugradnju uređaja za povišenje pritiska bez saglasnosti Vršioca komunalne djelatnosti.

III. UPRAVLJANJE I KORIŠĆENJE JAVNOG VODOVODA

Član 18

Investitor, odnosno vlasnik objekta na području sa izgrađenim javnim vodovodom dužan je da objekat priključi na javni vodovod u skladu sa zakonom i ovom odlukom.

Investitor, odnosno vlasnik objekta na području gdje nije izgrađena kanalizaciona mreža, može priključiti objekat na javni vodovod pod uslovom da je prethodno riješio pitanje odvođenja i tretmana otpadnih voda iz objekta.

Član 19

Unutrašnje vodovodne instalacije investitor, odnosno vlasnik objekta spaja sa javnim vodovodom na mjestu povezivanja sa glavnim vodomjerom, preko vodovodnog priključka.

Član 20

Vršilac komunalne djelatnosti izdaje uslove za izradu tehničke dokumentacije u skladu sa zakonom kojim se uređuje izgradnja objekata.

Uslovi iz stava 1 ovog člana naročito sadrže: podatke o položaju postojeće vodovodne mreže i njenim kapacitetima, uslove pod kojima je dozvoljeno priključenje, lokaciju skloništa za vodomjer u skladu sa Pravilima, ugradnja vodomjera u skladu sa procedurama iz člana 40, kao i ostale podatke od značaja za izradu tehničke dokumentacije.

Član 21

Vršilac komunalne djelatnosti daje saglasnost na tehničku dokumentaciju objekta, za koji se traži priključenje na javni vodovod, u roku od 15 dana od dana podnošenja zahtjeva, u skladu sa zakonom kojim se uređuje izgradnja objekata.

Član 22

Vršilac komunalne djelatnosti priključak na javni vodovod ugrađuje na osnovu prijave građenja, tehničke i druge dokumentacije u skladu sa zakonom ili drugim propisom, kojim se uređuje izgradnja objekata i objekata od opšteg interesa.

Član 23

Vršilac komunalne djelatnosti vrši priključenje objekta na javni vodovod na osnovu pisanog zahtjeva investitora, odnosno vlasnika objekta.

Uz zahtjev iz stava 1 ovog člana investitor dostavlja: prijavu građenja, izvod iz projekta vodovodnih instalacija objekta, kao i drugu dokumentaciju propisanu članom 44 ove odluke.

Vršilac komunalne djelatnosti vrši priključenje objekta na javni vodovod najkasnije u roku od 10 dana od dana prijema dokaza o uplati naknade na ime troškova priključenja.

Član 24

Privremeni vodovodni priključak se izdaje za potrebe gradilišta, privremenog objekta ili kada ne postoje uslovi za trajno priključenje objekta na javni vodovod.

Investitor, odnosno vlasnik privremenog objekta podnosi zahtjev Vršiocu komunalne djelatnosti za izdavanje odobrenja za vodovodni priključak iz stava 1 ovog člana.

U odobrenju iz stava 2 ovog člana mora biti određen rok na koji se izdaje.

Uz zahtjev iz stava 2 ovog člana dostavlja se prijava postavljanja, odnosno građenja privremenog objekta a za ostale objekte prijava građenja.

Vršilac komunalne djelatnosti vrši priključenje objekta iz stava 1 ovog člana na javni vodovod preko privremenog vodovodnog priključka, najkasnije u roku od 10 dana od dana prijema dokaza o uplati naknade na ime troškova priključenja.

**Član 25**

U postupku legalizacije bespravnih objekata, u smislu zakona kojim se uređuje izgradnja objekata, prilikom priključenja ovih objekata na javni vodovod, primjenjivaće se odredbe ove Odluke.

Član 26

Individualni stambeni objekat koji se priključuje na javni vodovod mora imati glavni vodomjer prema uslovima utvrđenim od strane Vršioca komunalne djelatnosti.

Stambena zgrada mora imati za svaki ulaz glavni vodomjer koji se nalazi van zgrade, prema uslovima utvrđenim od strane Vršioca komunalne djelatnosti.

Investitor nove stambene zgrade dužan je da za svaki posebni dio stambene zgrade ugradi posebni vodomjer, koji je dostupan za očitavanje iz zajedničkog dijela zgrade.

Vlasnik posebnog dijela postojeće stambene zgrade, koji nema poseban vodomjer može isti ugraditi o svom trošku, prema uslovima utvrđenim od strane Vršioca komunalne djelatnosti.

Poslovne zgrade i poslovne prostorije moraju imati posebni vodomjer prema uslovima utvrđenim od strane Vršioca komunalne djelatnosti.

Član 27

Vodomjer mora biti smješten u skloništu za vodomjer koje izgrađuje investitor, odnosno vlasnik objekta, o svom trošku.

Sklonište za vodomjer se izgrađuje prema uslovima iz člana 20 st. 1 i 2 ove odluke i prema Pravilima.

Korisnik je dužan da sklonište za vodomjer održava o svom trošku i stara se da bude uredno i pristupačno.

Član 28

Sklonište za vodomjer korisnik je dužan prilagoditi uslovima propisanim članom 26 stav 2 ove odluke u roku od 10 dana od dana prijema pisane opomene Vršioca komunalne djelatnosti.

Ako korisnik u roku iz stava 1 ovog člana ne prilagodi sklonište za vodomjer propisanim uslovima, Vršilac komunalne djelatnosti će izvršiti naznačene radoveza dovođenje skloništa u propisano stanje, o trošku korisnika.

Član 29

Korisnik plaća troškove nabavke i ugradnje vodomjera i armature, kao i troškove njihovog premještanja.

Rekonstrukciju postojećeg priključka koji ne zadovoljava tehničke uslove, na zahtjev korisnika izvodi Vršilac komunalne djelatnosti, o trošku korisnika.

IV. ODRŽAVANJE VODOVODNOG PRIKLJUČKA

Član 30

Vršilac komunalne djelatnosti vrši održavanje priključka, glavnog vodomjera i zatvarača ispred i iza glavnog vodomjera, kao i posebnog vodomjera koji je smješten u posebnom ili zajedničkom dijelu zgrade.

Izuzetno, ako je investitor ugradio posebne vodomjere savremenije tehnologije, od uslova propisanih od strane Vršioca komunalne djelatnosti, međusobna prava i obaveze u pogledu njihovog održavanja urediće se posebnim ugovorom.

Član 31

Korisnik je obavezan da svaki kvar na priključku ili vodomjeru i njegovoj armaturi odmah prijavi Vršiocu komunalne djelatnosti.

Ako se ustanovi da je vodomjer neispravan, Vršilac komunalne djelatnosti je dužan da ga zamijeni o svom trošku.

Ako se ustanovi da je vodomjer ispravan, troškove ispitivanja snosi korisnik.

Vršilac komunalne djelatnosti preduzima mjere na otklanjanju štete ili kvara na vodomjeru u skladu i na način propisan Pravilima.

Troškove otuđenja uređaja, kao i troškove otklanjanja štete na objektima i uređajima iz člana 29 ove odluke, pričinjene od stranekorisnika, snosi korisnik.

Član 32

Vršilac komunalne djelatnosti je dužan da vrši poslove ugradnje, zamjene, premještanja, uklanjanja i održavanja vodomjera i prateće armature u skladu sa Pravilima, procedurama i u skladu sa posebnim propisom kojim su uređuje oblast metrologije.

Član 33

Za vršenje popravki na javnom vodovodu i priključku, nije potrebna saglasnost vlasnika nepokretnosti, ali je Vršilac komunalne djelatnosti dužan da ga o planiranim radovima prethodno obavijesti.

Ako se radi o hitnim radovima, Vršilac komunalne djelatnosti ima pravo da odmah otpočne sa radovima i vlasnika nepokretnosti o tome obavijesti u toku ili nakon izvedenih radova.

V. ZAŠTITA JAVNOG VODOVODA

Član 34

Objekti i uređaji javnog vodovoda moraju biti zaštićeni od uticaja spoljne temperature i fizičkih oštećenja.

Član 35

Vodovodne cijevi se po pravilu ne mogu ukrštati sa kanalima za odvod otpadnih voda, a ako je to neophodno vodovodna cijev se mora provući kroz zaštitnu cijev od odgovarajućeg materijala i pod uslovima iz člana 19 ove odluke.

Na prostoru gdje je izgrađena septička ili prelivna jama, vodovodne cijevi po pravilu se postavljaju na minimalnoj udaljenosti od 3m od spoljašnjeg zida jame.

Član 36

Vodovodne instalacije se polažu ispod drugih instalacija ukoliko je to moguće, osim kod instalacija za odvođenje otpadnih voda, kada se postavljaju iznad.

Građevinski radovi iznad, ispod ili u neposrednoj blizini objekta i uređaja javnog vodovoda, mogu se izvoditi samo uz saglasnost Vršoca komunalne djelatnosti.

Sve radove na zaštiti i obezbjeđenju objekata i uređaja iz stava 2 ovog člana izvodi Vršilac komunalne djelatnosti ili drugi izvođač pod nadzorom Vršioca komunalne djelatnosti, o trošku investitora.

Član 37

U slučaju zagađenja vode na izvorištu, Vršilac komunalne djelatnosti je obavezan da odmah obavijesti korisnike i preduzme sve potrebne mjere na otklanjanju uticaja na kvalitet i higijensku ispravnost vode.

VI. PRAVA I OBAVEZE VRŠIOCA KOMUNALNE DJELATNOSTI

Član 38

Vršilac komunalne djelatnosti privremeno uskraćuje korisniku isporuku vode u slučajevima i na način propisanim Zakonom i Pravilima.

Član 39

Vršilac komunalne djelatnosti je dužan da vrši održavanje vodovodnog sistema u skladu sa propisanim normama iz Pravila.

Član 40

Vršilac komunalne djelatnosti je dužan da donosi procedure kojima defininiše bliži način ugradnje, zamjene, premještanja, uklanjanja i održavanja vodomjera i prateće armature, kao i da vodi evidenciju vodomjera u skladu sa Pravilima.

Član 41

Vršilac komunalne djelatnosti je dužan da obezbijedi mogućnost prijave kvarova, u skladu sa Pravilima.

Član 42

Vršilac komunalne djelatnosti je dužan da, u redovnim uslovima, vrši isporuku vode vršiocu komunalne djelatnosti kome su posebnom odlukom Skupštine Glavnog grada povjereniposlovi obavljanja komunalne djelatnosti održavanja čistoće i održavanja i zaštite javnih zelenih površina, za potrebe pranja i polivanja ulica i zalivanja zelenih javnih površina.

Uslovi i način isporuke vode za potrebe iz prethodnog stava određuju se ugovorom.

VII. PRAVA I OBAVEZE KORISNIKA USLUGA

Član 43

Korisnik ima pravo na jednako i nesmetano korišćenje usluge vodosnabdijevanja, pod uslovima propisanim Zakonom, Pravilima i ovom odlukom.

Član 44

Investitor novog objekta u etažnoj svojini, obavezan je da dostavi Vršiocu komunalne djelatnosti podatke o: vlasniku, odnosno korisniku posebnog dijela zgrade sa bližim podacima o posebnom dijelu zgrade i broju posebnog vodomjera, kao i primjerak svakog zaključenog ugovora o kupoprodaji posebnog dijela zgrade, radi unošenja vlasnika u evidenciju korisnika.

Član 45

Korisnik je dužan da Vršiocu komunalne djelatnosti pisanim putem prijavi sve nastale promjene od značaja za pružanje usluga vodosnabdijevanja (promjena vlasnika, broja članova porodičnog domaćinstva, privremenog odsustva i sl.) u roku od sedam dana od dana nastanka promjene i priloži odgovarajući dokaz.

Član 46

Korisnik otkazuje korišćenje usluge vodosnabdijevanja pisanim zahtjevom podnijetim Vršiocu komunalne djelatnosti najmanje sedam dana prije prestanka korišćenja.

Član 47

Zaštita prava korisnika ostvaruje se na način propisan odredbama Zakona i Zakona o zaštiti potrošača.

VIII. OBRAČUN I NAPLATA IZVRŠENIH USLUGA

Član 48

Za utrošenu vodu, korisnik plaća naknadu koju cjenovnikom utvrđuje Vršilac komunalne djelatnosti.

Cjenovnik vršioca komunalne djelatnosti donosi se na način propisan Zakonom.

Korisnik je dužan da Vršiocu komunalne djelatnosti plaća naknadu za utrošenu vodu sve do prestanka korišćenja usluge vodosnabdijevanja.

Vršilac komunalne djelatnosti dužan je da poslove očitavanja vodomjera vrši po uslovima i na način propisan Pravilima.

Obračunski period se utvrđuje u skladu sa Pravilima.

Na poslove utvrđivanja količine isporučene vode, račun za isporučenu vodu i cijenu, koji nijesu propisani ovom odlukom, shodno se primjenjuju odredbe Zakona i Pravila.

Član 49

Kod objekata u etažnoj svojini, u kojima posebni djelovi stambene zgrade nemaju vodomjere, količina isporučene vode raspoređuje se prema broju članova domaćinstva korisnika posebnog dijela zgrade, a prema evidenciji organa upravljanja.

Kod objekata u etažnoj svojini, u kojima pojedini posebni djelovi stambene zgrade imaju posebne vodomjere, od ukupne količine isporučene vode evidentirane na glavnom vodomjeru oduzima se ukupno očitana voda na posebnim vodomjerima, a razlika se raspoređuje na način propisan u stavu 1 ovog člana.

Član 50

Ako u objektu postoji glavni i posebni vodomjer za sve posebne djelove stambene zgrade, koji je ugrađen uz prethodno odobrenje Vršioca komunalne djelatnosti, količina isporučene vode korisniku se mjeri očitavanjem posebnog vodomjera.

Ako postoji razlika u stanju potrošnje vode između glavnog vodomjera i zbira potrošnje sa posebnih vodomjera, ista se raspoređuje srazmjerno potrošnji na posebnom vodomjeru svakog korisnika.

Član 51

Utrošak vode u slučaju neispravnosti vodomjera utvrđuje se prema utrošku vode u istom mjesecu prethodne godine ako je vodomjer bio ispravan.

Ukoliko se utrošak vode ne može utvrditi na način iz stava 1 ovog člana isti će se utvrditi na osnovu prosjeka potrošnje vode za prethodna tri mjeseca, odnosno za prethodne mjesece za koje postoje realni mjerni podaci o potrošnji vode.

Član 52

U slučaju da očitavanje vodomjera nije moguće izvršiti saglasno Pravilima, Vršilac komunalne djelatnosti procjenu isporučene vode utvrđuje na osnovu maksimalne hidraulične propusnosti priključka.

Maksimalna hidraulična propusnost iz stav 1 ovog člana se utvrđuje za istovremeni rad dva točeća mjesta u trajanju od 8 časova dnevno.

Član 53

U slučaju protivpravnog priključenja objekta na javni vodovod, Vršilac komunalne djelatnosti pri isključenju sa javnog vodovoda procjenom utvrđuje količinu isporučene vode za period bespravnog priključenja, na način utvrđen članom 52 ove odluke.

U slučaju nemogućnosti utvrđivanja perioda bespravnog priključenja, obračun se vrši za fizička lica za protekli period od dvije godine, a za pravna lica i preduzetnike za protekli period od tri godine,od dana kada je Vršilac komunalne djelatnosti utvrdilo bespravno priključenje.

Naknadu za procijenjenu isporučenu vodu utvrđenu na način popisan stavom 1 i 2 ovog člana korisnik je dužan nadoknaditi Vršiocu komunalne djelatnosti prije dobijanja odobrenja za priključak.

Član 54

Plaćanje isporučene vode vrši se u roku od 8 dana od dana dostavljanja računa.

Plaćanje se vrši uplatom na žiro račun ili na naplatnom punktu Vršioca komunalne djelatnosti.

IX. NADZOR

Član 55

Nadzor nad sprovođenjem ove odluke vrši organ lokalne uprave nadležan za komunalne poslove.

Inspekcijski nadzor nad sprovođenjem ove odluke vrši inspektor za vode.

Obezbjeđenje komunalnog reda i komunalni nadzor nad sprovođenjem ove odluke vrši komunalni policajac.

X. KAZNENE ODREDBE

Član 56

Novčanom kaznom od 150 do 10.000 eura, kazniće se za prekršaj Vršilac komunalne djelatnosti, ako:

 - ne zaključi ugovor sa licem čiji se objekat priključuje na javni vodovod ili se prijavljuje kao korisnik usluge vodosnabdijevanja u skladu sa Zakonom (član 8);

 - ne obavijesti korisnike odmah po iskljućenju sa javnog vodovoda o razlogu i vremenu trajanja isključenja, u slučaju iznenadnog kvara na javnom vodovodu (član 10 );

 - ne obilježi i ne obezbijedi mjesto na kojem se nalazi protivpožarni hidrant (član 11 stav 2);

 - ne dostavi spisak svih hidranata javnog vodovoda na uličnoj vodovodnoj mreži nadležnoj službi za poslove zaštite i ne obavijesti je o svim promjenama u roku od sedam dana, od dana nastale promjene (član 11 stav 3);

 - u slučaju kada uoči kvar na unutrašnjoj vodovodnoj instalaciji ne postupi na način propisan Pravilima (član 15);

 - ne izvrši priključenje objekta na javni vodovod najkasnije u roku od 10 dana od dana prijema dokaza o uplati naknade na ime troškova priključenja (član 23 stav 3);

 - ne izvrši priključenje na javni vodovod preko privremenog vodovodnog priključka objekte iz člana 24 stav 1 u roku od 10 dana dana od dana prijema dokaza o uplati naknade na ime troškova priključenja (član 24 stav 5);

 - ne vrši održavanje priključka, glavnog vodomjera i zatvarača ispred i iza glavnog vodomjera, kao i posebni vodomjer, koji je smješten u posebnom ili zajedničkom dijelu zgrade (član 30 stav 1);

 - ne vrši poslove ugradnje, zamjene, premještanja, uklanjanja i održavanja vodomjera i prateće armature u skladu sa Pravilima, procedurama i u skladu sa posebnim propisom kojim su uređuje oblast metrologije (član 32);

 - ne vrši održavanje vodovodnog sistema u skladu sa propisanim normama iz Pravila (član 39);

 - ne donese procedure kojima defininiše bliži način ugradnje, zamjene, premještanja, uklanjanja i održavanja vodomjera i prateće armature, kao i da vodi evidenciju vodomjera u skladu sa Pravilima (član 40);

 - ne postupa u skladu sa članom 41;

 - poslove očitavanja vodomjera ne vrši po uslovima i na način propisan Pravilima (član 48 stav 4)

Za prekršaje iz stava 1 ovog člana kazniće se odgovorno lice u privrednom društvu novčanom kaznom od 20 eura do 1.000 eura.

Član 57

Novčanom kaznom od 150 do 10.000 eura, kazniće se za prekršaj pravno lice ako:

 - vrši ugradnju uređaja za povišenje pritiska suprotno članu 7 stav 2;

 - neracionalno troši vodu u vrijeme smanjenog obima vodosnadbijevanja (zalivanje bašte, poljoprivredne površine, pranje vozila, punjenje bazena i sl. član 9 stav 4);

 - ne održava redovno unutrašnje vodovodne instalacije (član 13 stav 2);

 - ne dozvoli pristup nepokretnosti, odnosno prostoriji u kojoj se nalaze instalacije, uređaji i potrošna mjesta spojena sa javnim vodovodom službenom licu Vršioca komunalne djelatnosti sa službenom legitimacijom, ovlašćenjem ili posebnim pisanim nalogom, radi izvršenja određenih radova, kontrole,očitavanja vodomjera i sl. (član 14 stav 1);

 - postupa suprotno zabranama iz člana 17;

 - ne priključi objekat na izgrađeni javni vodovod u skladu sa zakonom i ovom odlukom (član 18 stav 1);

 - ne održava sklonište za vodomjer i ne stara se da bude uredno i pristupačno (član 27 stav 3);

 - ne prilagodi sklonište za vodomjer uslovima propisanim članom 25 stav 2 ove odluke u roku od 10 dana od dana prijema pisane opomene Vršioca komunalne djelatnosti (član 28 stav 1);

 - ne prijavi Vršiocu komunalne djelatnosti svaki kvar na priključku ili vodomjeru i njegovoj armaturi (član 31 stav 1);

 - izvodi građevinske radove iznad, ispod ili u neposrednoj blizini objekta i uređaja javnog vodovoda, bez saglasnost Privrednog društva (član 36 stav 2);

 - ne dostavi Vršiocu komunalne djelatnosti podatke o: vlasniku, odnosno korisniku posebnog dijela zgrade sa bližim podacima o posebnom dijelu zgrade i broju posebnog vodomjera, kao i primjerak svakog zaključenog ugovora o kupoprodaji posebnog dijela zgrade, radi unošenja vlasnika u evidenciju korisnika (član 44);

 - ne prijavi Vršiocu komunalne djelatnosti sve nastale promjene od značaja za pružanje usluga vodosnabdijevanja (promjena vlasnika, broja članova porodičnog domaćinstva, privremenog odsustva i sl.) u roku od sedam dana od dana nastanka promjene i ne prilaži odgovarajući dokaz (član 45);

Za prekršaje iz stava 1. ovog člana kazniće se fizičko i odgovorno lice u pravnom licu novčanom kaznom od 20 eura do 1.000 eura.

Za prekršaj iz stava 1 ovog člana kazniće se preduzetnik novčanom kaznom od 50 eura do 3.000 eura.

XI. PRELAZNE I ZAVRŠNE ODREDBE

Član 58

 Vršilac komunalne djelatnosti će koristiti bunare "Vuksanlekići 2" i "Dinoša 2" za potrebe Glavnog grada u skladu sa Odlukom o privremenom uređenju odnosa između Glavnog grada i Opštine Tuzi do konačne raspodjele imovine za stvaranje uslova za rad Opštine Tuzi ("Službeni list Crne Gore - opštinski propisi", broj 47/21)

Član 59

Danom stupanja na snagu ove odluke prestaje da važi Odluka o javnom vodosnabdijevanju na teritoriji Glavnog grada ("Službeni list Crne Gore - Opštinski propisi", br. 27/15 i 24/16)

Član 60

Ova odluka stupa na snagu osmog dana od dana objavljivanja u “Službenom listu Crne Gore – opštinski propisi”.

Broj: 01 - \_\_\_\_\_\_\_\_\_\_\_\_\_\_\_\_\_

Podgorica,\_\_\_\_\_\_\_\_\_\_\_\_\_\_\_\_\_\_2025. godine

**SKUPŠTINA GLAVNOG GRADA PODGORICE**

**Predsjednica**

**dr Jelena Borovinić Bojović**

**I PRAVNI OSNOV**

Pravni osnov za donošenje odlukeojavnom vodosnadbijevanju na teritoriji Glavnog grada, sadržan je u odredbi člana 14 stav 1 Zakona o komunalnim djelatnostima ("Službeni list Crne Gore", br. 55/16, 66/19, 140/22 i 84/24) kojim je između ostalog propisano da obavljanje komunalnih djelatnosti na svojoj teritoriji obezbjeđuje i bliže uređuje jedinica lokalne samouprave u skladu sa zakonom,u odredbi člana 15 stav 1 Zakona o komunalnim djelatnostima kojim je, između ostalog, propisano da jedinica lokalne samouprave propisuje način i uslove organizovanja i obavljanja komunalnih djelatnosti i uslove za pružanje komunalnih usluga, odnosno isporuku komunslnog proizvoda u skladu sa propisom i tehničkim uslovima i u odredbi člana 54 stav 1 alineja 2 Statuta Glavnog grada (“Službeni list CG - Opštinski propisi”, broj 8/19, 20/21 i 49/22), kojim je propisano da Skupština donosi propise i druge opšte akte.

**II RAZLOZI ZA DONOŠENJE ODLUKE**

Skupština Glavnog grada Podgorice je 2015. godine, donijela Odluku o javnom vodosnadbijevanju na teritoriji Glavnog grada, čije su izmjene i dopune vršene 2015. i 2016. godine. Međutim, nakon donošenja naznačene Odluke, donesen je novi Zakon o komunalnim djelatnostima, kojim su određene komunalne djelatnosti, uređeni uslovi i način obavljanja komunalnih djelatnosti i druga pitanja od značaja za komunalne djelatnosti, kao i dato ovlašćenje jedinici lokalne samouprave da propisuje način i uslove organizovanja i obavljanja komunalnih djelatnosti i utvrđen rok u kojem će se donijeti podzakonska akta iz okvira utvrđenih ovlašćenja. Izmjenama i dopunama Zakona o teritorijalnoj organizaciji Crne ("Službeni list Crne Gore", br. 54/11, 26/12, 27/13, 62/13, 12/14, 03/16, 31/17, 86/18, 03/20 i 92/22) opštine u okviru Glavnog grada Tuzi i Golubovci nijesu više organizacione cjeline Glavnog grada. Takođe su donijeta Pravila o minimumu kvaliteta i obima poslova za obavljanje regulisanih komunalnih djelatnosti (“Sl.list CG” broj 54/20) što je uticalo da se pristupi donošenju predložene odluke.

**III OBJAŠNJENJE POJEDINIH ODREDABA ODLUKE**

Predložena Odluke koncipirana je tako da sadrži 11 poglavlja.

Poglavljem I ”Opšte odredbe” članovima 1 i 2 propisan je predmet uređenja predložene odluke i propisana je upotreba rodno osjetljivog jezika u ovoj odluci.

Članom 3 propisan je subjekt obavljanja poslova javnog vodosnadbijevanja i akti na osnovu kojih se obavljaju naznačeni poslovi.

Članom 4 je propisano šta čini javne vodovod u smislu ove Odluke.

Članom 5 je definisan korisnik usluge javnog vodosnadbijevanja, a članom 6 je propisano ko upravlja i održava objekte i uređaje javnog vodovoda iz člana 4 ove odluke.

 Poglavljem II “Način I uslovi pružanja usluga članom 7 propisana je obaveza Vršiocu komunalne usluge o isporučivanju svim korisnicima ispravne vode sa odgovarajućim pritiskom i propisi koji se moraju u tom dijelu primjenjivati.

Članom 8 propisana je obaveza Vršiocu komunalne djelatnosti o primjeni Zakona u dijelu zaključenja ugovora sa licem čiji se objekat priključuje na javne vodovod ili se prijavljuje kao korisnik.

Članovima 9 i 10 propisano je postupanje u slučaju neplaniranih ili neočekivanih poremećaja ili prekida i u slučaju planiranih ili očekivanih smetnji i prekida koji mogu nastati u obavljanju komunalne djelatnosti javnog vodosnadbijevanja.

Članom 11 propisano je pravo nadležne službe koja obavlja poslove zaštite u korišćenju vode sa protipožarnog hidranta i drugog točećeg mjesta na javnom vodovodu, bez naknade, kao i obaveze Vršioca komunalne djelatnosti u pogledu obilježavanja i obezbjeđivanja hidranata i dostavljanja spiska hidranata navedenoj službi.

Članom 12 propisano je da Vršilac komunalne djelatnosti izvodi radove tekućeg i investicionog održavanja objekata i uređaja javnog vodovoda u skladu sa Zakonom.

Članom 13 propisano je šta čini unutrašnje vodovodne instalaciji i obaveza korisnika za njihovo održavanje.

Članom 14 normirano je postupanje službenog lica Vršioca komunalne djelatnosti i korisnika prema navedenom licu.

U članu 15 je propisana upućujuća norma Vršiocu komunalne djelatnostu u slučaju uočavanja kvara na unutrašnjoj vodovodnoj instalaciji, a članom 16 propisano je pravo korisnika da zatraži pregled unutrašnjih vodovodnih instalacija, troškovi i postupanje u naznačenom slučaju.

Članom 17 propisane su zabrane.

Poglavljem III “Upravljanje i korišćenje javnog vodovoda” članom 18 i 19 propisana je obaveza Investitora, odnosno vlasnika objekta za priključenje objekta na javne vodovod kao i da unutrašnje vodovodne instalacije spaja sa javnim vodovodom na mjestu povezivanja sa glavnim vodomjerom, preko vodovodnog priključka.

Predloženom Odlukom su od člana 20 do člana 25 propisi uslovi priključenja objekta na javni vodovod.

Članom 20 je data upućujuća norma u pogledu izdavanja uslova za izradu tehničke dokumentacije i propisana je sadržina uslova.

Članom 21 propisano je da Vršilac komunalne djelatnosti daje saglasnost na tehničku dokumentacijuobjekta,za koji se traži priključenje na javni vodovod, u roku od 15 dana od dana podnošenja zahtjeva, u skladu sa zakonom kojim se uređuje igradnja objekata.

Članovima 22 i 23 propisana je dokumentacija na osnovu koje Vršilac komunalne djelatnosti ugrađuje priključak na javne vodovod, kao i postupak priključenja.

Članom 24 uređeno je pitanje privremenog vodovodnog priključka.

Članom 25 propisano je da će se u postupku legalizacije bespravnih objekata, u smislu zakona kojim se uređuje izgradnja objekata, prilikom priključenja ovih objekata na javni vodovod, primjenjivati odredbe ove Odluke.

Članovima 26, 27, 28 i 29 propisani su uslovi za izgradnju i održavanje vodomjera i skloništa za vodomjer.

Poglavljem IV “Održavanje vodovodnog priključka” članovima od 30 do 33 propisani su uslovi održavanja priključka, glasvnog vodomjera i zatvarača ispred i iza glasvnog vodomjera, kao i posebnog vodomjera koji je smješten u posebnom ili zajedničkom dijelu zgrade.

Poglavljem V “Zaštita javnog vodovoda” članom 34 propisano je da objekti i uređaji javnog vodova moraju biti zaštićeni od uticaja spoljnje temperature i fizičkih oštećenja.

Članovima 35 i 36 propisani su uslovi postavljanja vodovodnih cijevi i instalacija, kao i izvođenje građevinskih radova iznad ili u neposrednoj blizini objekata i uređaja javnog vodovoda.

Članom 37 propisano je postupanje Vršioca komunalne djelatnosti u slučaju zagađenja ode na izvorištu.

Poglavljem VI “Prava i obaveze Vršioca komunalne djelatnosti” članovima od 38 do 42 dalje su razrađene prava I obaveze Vršioca komunalne djelatnosti.

Članom 38 data je upućujuća norma Vršiocu komunalne djelatnosti na Zakon i Pravila za privremeno uskrćivanje isporuke vode korisniku.

Članovima 39, 40 i 41 propisana je obaveza Vršiocu komunalne djelatnosti da vrši održavanje vodovodnog sistema, da donosi procedure kojima defininiše bliži način ugradnje, zamjene, premještanja, uklanjanja i održavanja vodomjera i prateće armature, kao i da vodi evidenciju vodomjera, kao i da obezbijedi mogućnost prijave kvarova u skladu sa propisanim normama iz Pravila.

Članom 42 propisano je da jeVršilac komunalne djelatnosti dužan da, u redovnim uslovima, vrši isporuku vode vršiocu komunalne djelatnosti kome su posebnom odlukom Skupštine Glavnog grada povjereniposlovi obavljanja komunalne djelatnosti održavanja čistoće i održavanja i zaštite javnih zelenih površina, za potrebe pranja i polivanja ulica i zalivanja zelenih javnih površina, kao i da se uslovi i način isporuke vode za ove potrebe određuju ugovorom.

Poglavljem VII “Prava i obaveze korisnika usluga” članom 43 propisano je pravo Korisnika na jednako i nesmetano korišćenje usluge vodosnabdijevanja, pod uslovima propisanim Zakonom, Pravilima i ovom odlukom.

Članovima 44 i 45 propisana je obaveza investitora novog objekta u etažnoj svojini da dostavi Vršiocu komunalne djelatnosti podatke o: vlasniku, odnosno korisniku posebnog dijela zgrade sa bližim podacima o posebnom dijelu zgrade i broju posebnog vodomjera, kao i primjerak svakog zaključenog ugovora o kupoprodaji posebnog dijela zgrade, radi unošenja vlasnika u evidenciju korisnika, kao i obaveza korisnika da Vršiocu komunalne djelatnosti pisanim putem prijavi sve nastale promjene od značaja za pružanje usluga vodosnabdijevanja (promjena vlasnika, broja članova porodičnog domaćinstva, privremenog odsustva i sl.) u roku od sedam dana od dana nastanka promjene i priloži odgovarajući dokaz.

Članom 46 propisano je da korisnik otkazuje korišćenje usluge vodosnabdijevanja pisanim zahtjevom podnijetim Vršiocu komunalne djelatnosti najmanje sedam dana prije prestanka korišćenja.

Naznačenom Odlukom je u članu 47 propisano da se zaštita korisnika ostvaruje na način propisan odredbama Zakona i Zakona o zaštiti potrošača.

U Poglavlju VIII “Obračun i naplata izvršenih usluga” u članu 48 propisano je da za utrošenu vodu, korisnik plaća naknadu koju cjenovnikom utvrđuje Vršilac komunalne djelatnosti i da se cjenovnik vršioca komunalne djelatnosti donosi na način propisan Zakonom. Utvrđena je obaveza Korisnika da Vršiocu komunalne djelatnosti plaća naknadu za utrošenu vodu sve do prestanka korišćenja usluge vodosnabdijevanja. Takođe je propisana obaveza Vršiocu komunalne djelatnosti da poslove očitavanja vodomjera vrši po uslovima i na način propisan Pravilima, u skladu sa kojim se utvrđuje obračunski period. Nadalje je data upućujuća norma da se na poslove utvrđivanja količine isporučene vode, račun za isporučenu vodu i cijenu, koji nijesu propisani ovom odlukom, shodno se primjenjuju odredbe Zakona i Pravila.

Članovima od 49 do 51 propisani su uslovi učitavanja vodomjera kod objekata u etažnoj svojini u kojima posebni djelovi stambene zgrade nemaju vodomjere, kao i kod objekata u etažnoj svojini, u kojima pojedini posebni djelovi stambene zgrade imaju posebne vodomjere. Takođe su propisani uslovi utvrđivanja utroška vode u slučaju neispravnosti vodomjera.

Članom 52 propisani su uslovi kada očitavanje vodomjera nije moguće izvršiti saglasno Pravilima, u kom slučaju Vršilac komunalne djelatnosti procjenu isporučene vode utvrđuje na osnovu maksimalne hidraulične propusnosti priključka, kao i da se maksimalna hidraulična propusnost utvrđuje za istovremeni rad dva točeća mjesta u trajanju od 8 časova dnevno.

Odredbom člana 53 propisano je postupanje Vršioca komunalne djelatnosti u slučaju protivpravnog priključenja objekta na javne vodovod.

Članom 54 propisano je da se plaćanje isporučene vode vrši se u roku od 8 dana od dana dostavljanja računa, kao i način plaćanja.

U Poglavlju IX “Nadzor” odredbom člana 55 propisano je da nadzor nad sprovođenjem ove odluke vrši organ uprave nadležan za komunalne poslove, kao i propisano vršenje inspekcijskog i komunalnog nadzora nad sprovođenjem ove odluke.

PoglavljemX “Kaznene odredbe”, odredbama čl. 56 i 57 predložene odluke, propisane su novčane kazne za prekršaje odredaba predložene odluke, saglasno Zakonu o prekršajima, kojim su propisani rasponi u kojem se mogu propisati novčane kazne, odlukom jedinice lokalne samouprave.

Poglavljem XI “Završne odredbe”, odredbama 58 propisano je da će Vršilac komunalne djelatnosti koristiti bunare "Vuksanlekići 2" i "Dinoša 2" za potrebe Glavnog grada u skladu sa Odlukom o privremenom uređenju odnosa između Glavnog grada i Opštine Tuzi do konačne raspodjele imovine za stvaranje uslova za rad Opštine Tuzi ("Službeni list Crne Gore - opštinski propisi", broj 47/21)

Odredbama čl. 59 i 60 da stupanjem na snagu predložene Odluke prestaje da važi Odluka o javnom vodosnabdijevanju na teritoriji Glavnog grada ("Službeni list Crne Gore - Opštinski propisi", br. 27/15 i 24/16) i propisan je rok stupanja na snagu predložene odluke, osmog dana od dana objavljivanja u "Službenom listu Crne Gore – Opštinski propisi".